Advokatundersøgelsen, der netop er blevet præsenteres for byrådet, udløser en undskyldning til de over 100 krænkede elever.

Nordjyllands helt egen Godhavns-historie udløser nu en undskyldning fra Aalborg Byråd. Det bekræfter Aalborg Kommune i en pressemeddelelse mandag aften. Efter advokatundersøgelsen under stor bevågenhed blev offentliggjort i sidste uge og bekræftede de over 100 tidligere elevers historier om seksuelle krænkelser, tvangsfodring og fysiske overgreb, har der været spekuleret i konsekvenserne. Nu udløser sagen en officiel, uforbeholden undskyldning. - Vi har som kommune lyttet og taget dem alvorligt, da de kom til os, og det håber jeg, at de også har oplevet, siger orgmester Thomas Kastrup-Larsen(S). Kostskolen var ejet og drevet af kommunen i samarbejde med amtet fra 1964 og helt frem til 1991. Mandag - på et lukket møde - fik borgmesteren og byrådet gennemgået advokatundersøgelsen. Allerede inden mødet var der dog kraftigt pres på borgmesteren, da flere byrådsmedlemmer avokerede tydeligt for en undskyldning. Udover den uforbeholdne undskyldning, skal det nu klarlægges om sagen også skal udløse erstatning eller godtgørelse til de tidligere elever. Det skal en juridisk undersøgelse nu afgøre. - Men skridtet lige nu er at sige: Vi har hørt jer, og vi har set jer. Undskyld for de oplevelser, I har haft, siger Aalborg-borgmesteren.